|  |
| --- |
| Styrelsen for Arbejdsmarked og Rekruttering  |

# Høringssvar til Udkast til Bekendtgørelse om kompensation til handicappede i erhverv

Tak for muligheden for at levere høringssvar.

Der skal selvfølgelig ikke svindles med offentlige ydelser, herunder de, der skal hjælpe mennesker med handicap til at blive en del af arbejdsmarkedet. Svindel skal opdages, synderne skal straffes og eventuelle uhensigtsmæssigheder i lovgivningen skal lukkes.

Derfor bakker vi også op om intentionen med udkastet til indeværende bekendtgørelse.

Vi er dog bekymrede for, om man med flere af ændringerne foreslået i indeværende bekendtgørelse vil ramme skævt på en måde, der vil betyde, at det bliver så administrationstungt at ansætte døve og personer med hørenedsættelser, at det bliver markant sværere for denne gruppe at få adgang til arbejdsmarkedet.

Det vil være en meget uheldig konsekvens for en gruppe, der i forvejen har svære vilkår i arbejdsmarkedssammenhæng.

For specifikke bemærkninger til lovforslagets indhold henviser vi til høringssvar fra Foreningen Danske Døvblinde (FDDB), Danske Døves Landsforbund (DDL) og Høreforeningen, som alle er DH-medlemsorganisationer.

Overordnet set er det vores klare vurdering er, at en anden struktur på området i højere grad end lovgivningsændringer til det eksisterende system ville skabe et for alle parter bedre marked for tolkeydelser.

Derfor opfordrer vi, ligesom FDDB, DDL og Høreforeningen til, at man opretter én national myndighed, som håndterer tolkebevilling på tværs af sektorer.

Det vil skabe færre indgange for den enkelte borger og virksomhed, det vil samle kompetencen på et meget snævert område i én enhed, og det vil give langt bedre muligheder for at overvåge markedet og føre tilsyn, og dermed også opfylde de målsætninger man har med indeværende udkast til bekendtgørelse.

Vi står selvfølgelig til rådighed for uddybende kommentarer.

Med venlig hilsen



Thorkild Olesen

Formand